## Návrh

## Zákon

z ...................2014,

**ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 462/2008 Z. z., zákona č. 37/2009 Z. z., zákona č. 184/2009 Z. z., zákona č. 37/2011 Z. z., zákona č. 390/2011 Z. z., zákona č. 324/2012 Z. z., zákona č. 125/2013 Z. z. a zákona č. 464/2013 Z. z. sa mení a dopĺňa takto:

1. V § 6 odsek 1 znie:

„(1) Štátne vzdelávacie programy vydáva a zverejňuje Ministerstvo školstva, vedy, výskumu a športu Slovenskej republiky (ďalej len „ministerstvo školstva“). Štátny vzdelávací program vymedzuje:

a) povinný obsah výchovy a vzdelávania v školách podľa tohto zákona a,

b) nepovinný obsah výchovy a vzdelávania v školách podľa tohto zákona.“.

2. V § 6 ods. 2 sa na konci pripája táto veta: „Ak tento zákon neustanovuje, že vyučovanie určitého predmetu je súčasťou nepovinného obsahu výchovy a vzdelávania podľa odseku 1 písm. b), ide o povinný obsah výchovy a vzdelávania.“.

3. V § 7 odsek 3 znie:

„(3) Školský vzdelávací program musí byť vypracovaný v súlade s princípmi a cieľmi výchovy a vzdelávania podľa tohto zákona a s príslušným povinným obsahom výchovy a vzdelávania podľa § 6 ods. 1 písm. a) alebo aj s nepovinným obsahom výchovy a vzdelávania podľa § 6 ods. 1 písm. b). Ak je súčasťou školského vzdelávacieho programu nepovinný obsah výchovy a vzdelávania podľa § 6 ods. 1 písm. b), je uvedený nepovinný obsah výchovy a vzdelávania povinný pre všetkých žiakov danej školy bez možnosti alternácie s iným predmetom.“.

4. Za § 15 sa vkladá nový § 15a, ktorý vrátane nadpisu znie:

**„§ 15a**

**Vyučovanie výchovy k zodpovednému rodičovstvu**

(1) Výchova k zodpovednému rodičovstvu je ako nepovinný obsah výchovy a vzdelávania súčasťou štátneho vzdelávacieho programu podľa § 6 ods. 1 písm. b).

(2) Výchova k zodpovednému rodičovstvu sa po zaradení do školského vzdelávacieho programu vyučuje v piatom až deviatom ročníku základných škôl okrem cirkevných škôl. Výchova k zodpovednému rodičovstvu sa hodnotí podľa § 55 ods. 1 písm. a).

(3) Vyučovanie výchovy k zodpovednému rodičovstvu vykonáva pedagogický zamestnanec s vysokoškolským vzdelaním II. stupňa so zameraním na biológiu, psychológiu alebo sociálnu prácu; podrobnosti môže ustanoviť ministerstvo školstva všeobecne záväzným právnym predpisom.“.

5. § 19 vrátane nadpisu znie:

**„§ 19
Povinná školská dochádzka**

(1) Nikoho nemožno oslobodiť od plnenia povinnej školskej dochádzky. Žiakovi so zdravotným znevýhodnením, ktorý je oslobodený od povinnosti dochádzať do školy a jeho zdravotný stav mu neumožňuje vzdelávať sa, sa vzdelávanie neposkytuje do pominutia dôvodov, a to na základe písomného odporučenia všeobecného lekára pre deti a dorast a písomného odporučenia zariadenia výchovného poradenstva a prevencie.

(2) Ustanovenia odsekov 3 až 7 sa nevzťahujú na deti podľa odseku 8; na deti podľa odseku 8 sa vzťahujú odseky 8 až 13.

(3) Povinná školská dochádzka je desaťročná a trvá najviac do konca školského roka, v ktorom žiak dovŕši 16. rok veku, ak tento zákon neustanovuje inak. Povinná školská dochádzka sa začína začiatkom školského roka, ktorý nasleduje po dni, keď dieťa dovŕši šiesty rok veku a dosiahne školskú spôsobilosť, ak tento zákon neustanovuje inak.

(4) Ak dieťa po dovŕšení šiesteho roku veku nedosiahlo školskú spôsobilosť, riaditeľ školy rozhodne19) o odklade začiatku plnenia povinnej školskej dochádzky dieťaťa o jeden školský rok a to na žiadosť zákonného zástupcu. Súčasťou žiadosti zákonného zástupcu je odporučenie všeobecného lekára pre deti a dorast a odporučenie príslušného zariadenia výchovného poradenstva a prevencie. Riaditeľ školy môže rozhodnúť o odklade začiatku plnenia povinnej školskej dochádzky dieťaťa aj na návrh materskej školy, ktorú dieťa navštevuje, a na základe predchádzajúceho odporučenia zariadenia výchovného poradenstva a prevencie, a to s informovaným súhlasom zákonného zástupcu.

(5) Ak sa u žiaka prvého ročníka základnej školy, ktorý nemal odložený začiatok povinnej školskej dochádzky, v prvom polroku prvého ročníka dodatočne zistí, že nedosiahol školskú spôsobilosť, môže riaditeľ školy za podmienok podľa odseku 4 rozhodnúť o dodatočnom odložení plnenia povinnej školskej dochádzky.

(6) Ak dieťa ani po odložení začiatku povinnej školskej dochádzky alebo po dodatočnom odložení plnenia povinnej školskej dochádzky nedosiahlo školskú spôsobilosť, najneskôr však 1. septembra, ktorý nasleduje po dni, v ktorom dieťa dovŕšilo ôsmy rok veku, bude zaradené do prvého ročníka.

(7) Ak zákonný zástupca dieťaťa požiada o to, aby bolo na plnenie povinnej školskej dochádzky výnimočne prijaté dieťa, ktoré nedovŕšilo šiesty rok veku, je povinný k žiadosti predložiť súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast.

(8) Povinná školská dochádzka pre deti zo sociálne znevýhodneného prostredia, u ktorých vzhľadom na sociálne prostredie nie je predpoklad na plynulé začlenenie sa do školského prostredia, je trinásťročná a trvá najviac do konca školského roka, v ktorom žiak dovŕši 16. rok veku.

(9) Povinná školská dochádzka pre deti podľa odseku 8 sa začína začiatkom školského roka, ktorý nasleduje po dni, keď dieťa dovŕši tretí rok veku, ak tento zákon neustanovuje inak. Povinná školská dochádzka podľa prvej vety sa až do nástupu do prvého ročníka základnej školy plní počas školského roka v materskej škole. Najneskôr tri mesiace pred predpokladaným nástupom na základnú školu posudzuje školská spôsobilosť. Na účely odsekov 10 až 12 sa školskou spôsobilosťou rozumie súbor osobnostných vlastností umožňujúcich vyjadriť predpoklad, že dieťa podľa odseku 8 je spôsobilé nastúpiť do prvého ročníka základnej školy.

(10) Ak dieťa po dovŕšení šiesteho roku veku nedosiahlo školskú spôsobilosť, riaditeľ školy rozhodne19) o odklade začiatku nástupu do 1. ročníka základnej školy o jeden školský rok a to na žiadosť zákonného zástupcu. Súčasťou žiadosti zákonného zástupcu je odporučenie všeobecného lekára pre deti a dorast ako aj odporučenie príslušného zariadenia výchovného poradenstva a prevencie. Riaditeľ školy môže rozhodnúť o odklade začiatku nástupu do 1. ročníka základnej školy o jeden školský rok aj na návrh materskej školy, ktorú dieťa navštevuje, a na základe predchádzajúceho odporučenia zariadenia výchovného poradenstva a prevencie, a to s informovaným súhlasom zákonného zástupcu.

(11) Ak sa u žiaka prvého ročníka základnej školy, ktorý nemal odložený nástup do prvého ročníka základnej školy, v prvom polroku prvého ročníka dodatočne zistí, že nedosiahol školskú spôsobilosť, môže riaditeľ školy na základe žiadosti zákonného zástupcu, ktorého prílohou je odporučenie všeobecného lekára pre deti a dorast a odporučenie príslušného zariadenia výchovného poradenstva a prevencie rozhodnúť o dodatočnom odložení nástupu do prvého ročníka základnej školy.

(12) Ak dieťa ani po odložení začiatku nástupu do prvého ročníka alebo po dodatočnom odložení plnenia povinnej školskej dochádzky nedosiahlo školskú spôsobilosť, najneskôr však 1. septembra, ktorý nasleduje po dni, v ktorom dieťa dovŕšilo ôsmy rok veku, bude zaradené do prvého ročníka.

(13) Ak zákonný zástupca dieťaťa požiada o to, aby jeho dieťa bolo výnimočne prijaté do 1. ročníka základnej školy, pričom nedovŕšilo šiesty rok veku, je povinný k žiadosti predložiť súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast.“.

6. V § 20 ods. 1 sa na konci pripája táto veta: „Povinná školská dochádzka pre deti podľa § 19 ods. 8 sa plní aj v materských školách.“.

7. § 20 sa dopĺňa odsekom 10, ktorý znie:

„(10) Odseky 2 až 6 a odsek 9 sa primerane vzťahujú aj na deti podľa § 19 ods. 8 a na materskú školu, ktorú sú tieto deti povinné navštevovať podľa § 19 ods. 9; na prijímanie týchto detí sa § 59 nepoužije.“.

8. § 28 ods. 6 sa dopĺňa písmenom d) ktoré znie:

„d) ktoré plní povinnú školskú dochádzku podľa § 19 odseky 8 až 11.

**Čl. II**

Tento zákon nadobúda účinnosť 1. septembra 2014.